|  |  |
| --- | --- |
| **ROKODELSKA PANOGA** | **Izdelovanje cvetja iz papirja in drugih gradiv** |
| **POVZETEK** |
| Izdelovanje cvetja iz (krep) papirja in drugih gradiv je veščina izdelovanja rož in šopkov ter krašenja iz različnih materialov. Najbolj prepoznavno in razširjeno jeizdelovanje papirnatih rož iz različnih vrst papirja v dovršeno izdelane predmete, ki posnemajo naravno podobo rož in rastlinja ter se uporabljajo ob različnih priložnostih, največkrat povezanih z obredi prehoda in praznovanji.  |
| **OPIS PANOGE**  |
| Izdelovanje rož iz krep papirja je bilo na Slovenskem precej razširjeno, zlasti na podeželju, saj je bila skoraj v vsaki vasi ženska, ki je obvladala to rokodelsko veščino. V času, ko še ni bilo cvetličarn in rezanega cvetja, so papirnato cvetje izdelovali doma. Cvetje so uporabljali za krašenje domov in pogač ob rojstvu otrok, za poročne šopke, okraševanje cerkva, kapelic in križev, tudi pogrebnih vencev in pustnih likov. Ob poročnih slavjih so s cvetjem okrasili celo konje in kočije. Po pisnih virih se je izdelovanje papirnatih rož razmahnilo v drugi polovici 18. stol. v Angliji, od koder se je razširilo po Evropi in doseglo naše kraje. Sprva je bila dejavnost znana le med mestnim prebivalstvom, od srede 19. stol. pa je izpričana tudi med kmečkim prebivalstvom na Slovenskem. Veščina izdelovanja papirnatih rož je nastala pod vplivom in po vzoru tekstilnih rož in rastlin, ki so bile zelo priljubljene v bidermajerski dobi in so jih v glavnem izdelovali poklicni obrtniki. Znanje o izdelavi umetnih rož se je med kmečkim prebivalstvom širilo tudi iz samostanov, kjer so za cerkvene potrebe izdelovali različno cvetlično okrasje. Izdelovanje papirnatega cvetja je bilo pogosto del šolskih programov za urjenje v ročnih spretnostih. Navodila in vzorce za izdelovanje posameznih cvetov lahko tudi dandanes najdemo v priročnikih, ki so jih napisale slovenske izdelovalke, lahko pa tudi neposredno od samih izdelovalk na različnih prikazih in delavnicah. Marsikateri izdelovalki ali izdelovalcu je bil to edini vir dohodka. Znanje izdelovanja papirnatih rož je bilo razširjeno po vsem slovenskem ozemlju.Papirnate rože se izdelujejo iz raznovrstnega papirja in žičnatih opor. Cvetne in stebelne liste izdelovalec iz papirja izreže s škarjami, redkeje jih izseka s posebnimi železnimi izsekači. Rože so oblikovane iz raznobarvnega krep (gubanega) papirja, saj je ta papir raztegljiv in voljan za oblikovanje v vse vrste cvetja. Uporabljajo se različne tehnike oblikovanja papirja, kot so na primer prepogibanje, svaljkanje, raztezanje, gubanje, kodranje, nabiranje, zarezovanje itd. Za izdelavo je potrebna tudi žica različnih debelin, dandanes je zelo uporabno tudi lepilo. Pri svojem delu izdelovalec uporablja različno orodje (škarje, klešče, pletilke, šivanke, nož, ravnilo, svinčnik, flomastre) in materiale (krep papir, navaden gladki papir, žico različnih debelin, sukanec, lepilo za papir, aluminijasto folijo, vrvico, svilene trakove, gumbe). Posebna tehnika izdelovanja papirnatih rož je s posebnimi kovinskimi orodji, imenovanimi sekači. Najprej izdelovalec s sekači izseka želene oblike cvetov in listov, nareže žico in jo ovije s krep papirjem. Na ovito žico s pinceto natakne cvetove, jih sestavlja v želeno obliko in pritrdi z lepilom. Izoblikovane rastline povošči s stopljenim voskom ali parafinom; papirnato cvetje tako dobi poseben, voščeni sijaj, hkrati pa se poveča tudi njegova trajnost in odpornost. Po 2. svetovni vojni je izdelovanje papirnatih rož zaradi umetnih rož iz plastičnih materialov močno upadlo. V prvem desetletju 21. stol. pa se je zanimanje za izdelavo papirnatih rož pod vplivom turističnih društev in organizacij, interesnih združenj ter obrtnih organizacij spet povečalo.Posamezne izdelovalke umetnih cvetlic te načine uspešno prenašajo v današnji čas: papirnate rože so namenjene vpletanju v cvetnonedeljske butare, šopki in aranžmaji pa krašenju prostorov (cerkve, domovi, občinski prostori) in znamenj, podarjanju ob različnih šegah življenjskega (poroka, zlata poroka, smrt) in letnega (božič, novo leto, velika noč, pust) kroga ter drugih prireditvah. Izdelke odlikujejo natančnost izdelave cvetov, oblikovno in barvno približevanje podobam naravnih cvetic, kakor tudi znanje o likovno-estetskem oblikovanju cvetic v historično izpričane aranžmaje, ki jih uporabljamo ob vsakdanjih in prazničnih priložnostih. Izdelovalci papirnatega cvetja s svojim delom ohranjajo znanja preteklih generacij ter jih nadgrajujejo s svojo inventivnostjo in z zahtevami sodobnega tržišča po novih oblikah in namenih okraševanja z umetnim cvetjem. Dandanes znanje izdelovanja cvetja iz krep papirja prenašajo posameznice, pogosto povezane v društva, ki nadgrajujejo starejše vrste rož z oblikami iz narave, in tako spodbujajo ohranjanje te veščine.Poleg izdelovanja cvetja iz krep (gubanega) papirja in povoščenega papirja izdelovalke pri izdelovanju cvetja posegajo tudi po drugih materialih, kot so žice in najlonske nogavice, posušeno drevesno listje, koruzno ličkanje in podobno niso tako množično prisotni. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Panoga ni zelo zahtevna in se jo lahko hitro priučimo ob mentorstvu izkušene osebe. Rokodelec mora poznati material za izdelavo rož, torej krep papir, mere za posamezni cvet, način izrezovanja in sestavljanja posameznih delov ter končno oblikovanje cveta. Postopek učenja se najlažje nauči s prikazom rokodelca. Za panogo obstajajo samo neformalne oblike izobraževanja, kot so različne delavnice na šolah, v društvih, na sejmih in drugih dogodkih.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga je vpisana v slovenski Register nesnovne kulturne dediščine Slovenije od leta 2012. Večina izdelovalcev ima certifikat »Rokodelstvo Art&Craft Slovenija«. Na Slovenskem je približno 300 nosilcev. Panoga je pomembna za ohranjanje slovenske kulturne dediščine. |
| **Vidik identitete in prepoznavnosti**  | Rokodelci so povezani v društvih, povezujejo pa se tudi v neformalne skupine. Panoga je vpeta v posamezne kraje, npr. v Moravče, Vransko, Pragersko, Ormož, Faro. Dejavnost je živa. Vsako leto potekajo promocijski dogodki za to panogo, kot so razstave v Moravčah, na Pragerskem, Vranskem in drugje. Izvajajo se tudi rokodelske delavnice. Dejavnost je pomembna za ohranjanje slovenske kulturne dediščine.  |
| **Vidik družbenega in gospodarskega napredka** | Izdelovanje papirnatih rož se skozi čas ni bistveno spremenilo. Posodobili so se materiali in osnovni pripomočki, ki se uporabljajo pri tem delu. Ta panoga ozavešča sodobno družbo o naši kulturni dediščini. Na gospodarstvo nima posebnega vpliva. |
| **Vidik učinkov na medgeneracijsko povezovanje in vseživljenjsko učenje** | V tej panogi je veliko medgeneracijskega prenosa znanj, saj formalno izobraževanje ne obstaja. Najmlajši imajo veliko željo po učenju, prav tako tudi srednja generacija, ki tovrstnih izdelkov ni videla v uporabi v vsakdanjem življenju. Vsakoletno se zvrstijo razstave, rokodelci se udeležujejo različnih sejmov. |
| **Vidik učinkov na turizem**  | Dejavnost je deloma vpeta v turistično ponudbo. V zadnjem času se tovrstno cvetje spet pojavlja v sakralnih objektih. Panoga ima velik potencial, saj bi bila sodobno oblikovanje in nadgradnja vzorcev zelo dobrodošla za razvoj panoge. K turistični dejavnosti pripomorejo tudi različne (vseslovenske) razstave papirnatega cvetja. |
| **Viri in literatura** | Bizjan, Branka in Kociper, Alenka 2012, *Rokodelci in umetniki*, Agencija BaribalBranka Bizjan, 2021 *Rože iz krep papirja: priročnik: mapa z dvajsetimi listi za dvajset rož*Sapač, Mira 2008, *Papirnato cvetje: Naša dediščina.* Založba Primus[Register nesnovne kulturne dediščine (2-00009: Izdelovanje papirnatih rož)](https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00009.pdf). |